Krogus iela

Krogus iela ir iela Rīgā, Kurzemes rajonā, Āgenskalnā. Krogus iela sākas krustojumā ar Daugavgrīvas ielu, kas kalpo kā uzbrauktuve uz Vanšu tilta Ķīpsalas un pilsētas centra virzienā, un beidzas savienojumā ar Kalnciema ielu. Kopējais ielas garums ir 131 metrs, tā sastāv no 2 braukšanas joslām (pāra numuru pusē gājēju ietve izbūvēta tikai no iebrauktuves teritorijā Krogus ielā 6 līdz ielas beigām) un ir klāta ar asfalta segumu. Posmā no Daugavgrīvas ielas līdz piebraucamajam ceļam viesnīcas Park Inn by Radisson Riga Valdemara autostāvvietai, pa kuru var nokļūt Kaktu ielā, organizēta vienvirziena satiksme Kalnciema ielas virzienā. Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes, rajona ielas.

 Vēsture 
Nav precīzas informācijas par ielas rašanās iemesliem, taču uzskatāms, ka pirmoreiz tā Rīgas adrešu grāmatā minēta laika posmā no 1880. līdz 1883. gadam. Ielai piešķirts nosaukums Krogus iela (, ). Nosaukuma izcelsme saistāma ar vairāku krogu atrašanos tuvējā apkaimē, tostarp Kalnciema un Krogus ielas stūrī atradās Lielais Āgenskalna krogs. 2. pasaules kara vācu okupācijas laikā ielas nosaukums bija Krugstraße. Padomju varas gados ielai atgriezts sākotnēji dotais vārds — Krogus iela.

Saistībā ar plānotajiem Vanšu tilta (tolaik paredzamais nosaukums — Gorkija tilts) kompleksa izbūves darbiem, ielā esošā apbūve 1976. gada 13. jūnijā apstiprināta nojaukšanai paredzēto ēku sarakstā. Iepriekšminētā tilta un tā pievedceļu atklāšanas brīdī 1981. gada vasarā, ielā apbūve vairs nebija saglabājusies un turpmāk iela kalpoja kā zemesceļš.

Līdz ar ēkas Kalnciema ielā 9 celtniecības darbiem 2000. gadu vidū 80 metru garā Krogus ielas posmā izbūvētas gājēju ietves un ieklāts asfalta segums. Jaunas viesnīcas Park Inn by Radisson Riga Valdemara ēkas celtniecības laikā (sākotnēji paredzēta Hilton Garden Inn viesnīca) 2015.—2016. gadā tika labiekārtota apkārtne, tostarp atlikusī Krogus ielas daļa pie Daugavgrīvas ielas izbūvēta kā asfaltēta iela un veiktas satiksmes organizācijas izmaiņas, nosakot minēto posmu par vienvirziena Kalnciema ielas virzienā.

 Ielas raksturojums 
Krogus iela sākas neregulējamā nosacītā Y veida krustojumā ar Daugavgrīvas ielu iepretim Latvijas Bankas naudas glabātuvei Bezdelīgu ielā 3 un virzās dienvidu-dienvidaustrumu virzienā. Daugavgrīvas iela šajā savienojumā kalpo kā uzbrauktuve uz Vanšu tilta Ķīpsalas un pilsētas centra virzienā, kas turpat pieslēdzas pie Krišjāņa Valdemāra ielas. Pēc aptuveni 50 metriem ielas nepāra numuru pusē savienojas ar viesnīcas Park Inn by Radisson Riga Valdemara autostāvvietas piebraucamo ceļu, pa kuru iespējams nokļūt Kaktu ielā. Vēl nepilnus 30 metrus tālāk tā maina savu trajektoriju un atlikušo daļu virzās uz dienvidiem. Krogus iela beidzas T veida krustojumā ar Kalnciema ielu iepretim Rīgas Doma kora skolas korpusam. Brauktuve visā garumā klāta ar asfalta segumu, ierīkots ielu apgaismojums, savukārt gājēju ietve visā garumā izbūvēta tikai nepāra numuru pusē, pāra numuru pusē — sākot no iebrauktuves teritorijā Krogus ielā 6 līdz Kalnciema ielai.

Ielā aptuveni 50 metrus garā posmā no Daugavgrīvas ielas līdz piebraucamajam ceļam viesnīcas Park Inn‎ by Radisson Riga Valdemara autostāvvietai organizēta vienvirziena satiksme Kalnciema ielas virzienā, atlikušajā posmā — divvirzienu satiksme. Visā ielas garumā brauktuves pāra numuru pusē tiek novietotas automašīnas stāvēšanai, apstāšanās un stāvēšanas kārtība ielā netiek reglamentēta ar ceļa zīmēm. Netālu no ielas sākuma Daugavgrīvas ielā ierīkota gājēju pāreja, ļaujot gājējiem nokļūt uz Vanšu tilta kompleksa. Savukārt krustojumā ar Kalnciema ielu nav ierīkota gājēju pāreja, papildu tam Kalnciema ielas pāra numuru pusē uz ietves uzstādītas barjeras, liedzot gājējiem iespēju no Krogus ielas puses šķērsot Kalnciema ielu. 2020. gada septembrī Eiropas Mobilitātes nedēļas ietvaros Āgenskalna teritorijā starp Daugavgrīvas, Kalnciema, Melnsila, Lapu, Nometņu, Bāriņu ielu un Aleksandra Grīna bulvāri tika ieviesta atļautā braukšanas ātruma zona 30 km/h, līdz ar to pieļaujamais ātrums Kaktu ielā samazināts no 50 km/h līdz 30 km/h.

 Ielu savienojumi 
Krogus iela ir savienota ar šādām ielām:
 Daugavgrīvas iela (kalpo kā uzbrauktuve uz Vanšu tilta Ķīpsalas un pilsētas centra virzienā)
 Kaktu iela (neoficiāls savienojums, braucot pa piebraucamo ceļu viesnīcas Park Inn‎ by Radisson Riga Valdemara autostāvvietai)
 Kalnciema iela (T veida krustojums)

 Sabiedriskais transports 
Krogus ielā nepastāv sabiedriskā transporta satiksme, kā arī dažādu pilsētā notiekošo pasākumu laikā iela netiek izmantota sabiedriskā transporta maršrutu apvedceļos. Tuvākā autobusu un trolejbusu pieturvieta nokļūšanai pilsētas centrā atrodas Krišjāņa Valdemāra ielā blakus NATO Stratēģiskās komunikācijas izcilības centram, savukārt tuvākā autobusu un trolejbusu pietura nokļūšanai vairumā Daugavas kreisā krasta apkaimju atrodas Krišjāņa Valdemāra ielā blakus Latvijas Valsts vēstures arhīvam (rēķinot no ielas sākuma abas iepriekšminētās pieturas — aptuveni 100 metru tālu). Turpat 100-150 metru attālumā Kalnciema, Krišjāņa Valdemāra un Slokas ielas krustojuma tuvumā atrodas vairākas citas autobusu, tramvaju un trolejbusu pieturvietas (ja uz minētajām pieturām dotos no ielas beigām pa Kalnciema ielu — aptuveni 230 metru attālumā). Savukārt alternatīva nokļūšanai pilsētas centrā — autobusu un trolejbusu pietura Daugavgrīvas ielā aiz krustojuma ar Kalnciema ielu — rēķinot no ielas beigām un ejot pa Kalnciema ielu, atrodas aptuveni 260 metrus tālu.

 Adresācijas objekti 

 Esošie 
Zemāk pieejamajā tabulā uzskaitītas visas šobrīd spēkā esošās adreses Krogus ielā.

FotoattēlsAdreseIzmantošanas veidsCeltniecībaArhitekts/-iPapildinformācija <center>75px <center>Krogus iela 1 <center>Viesnīca <center>10.2014-01.2017 <center> Viesnīca Park Inn by Radisson Riga Valdemara, atklāta 2017. gada 9. janvārī. <center>75px <center>Krogus iela 6 <center>Nedzīvojamā ēka <center> <center> Atrodas bijušās Ernesta Mežita šokolādes fabrikas teritorijā. <center>75px <center>Krogus iela 8 <center>Nedzīvojamā ēka <center> <center> Atrodas bijušās Ernesta Mežita šokolādes fabrikas teritorijā. <center>75px <center>Krogus iela 10 <center>Nedzīvojamā ēka <center> <center> Ēkai 2015. gada 17. jūlijā mainīta adrese no Daugavgrīvas iela 8 uz Krogus iela 10. Atrodas bijušās Ernesta Mežita šokolādes fabrikas teritorijā. <center>75px <center>Krogus iela 12 <center>Nedzīvojamā ēka <center> <center> Ēkai 2015. gada 17. jūlijā mainīta adrese no Daugavgrīvas iela 10 uz Krogus iela 12. Atrodas bijušās Ernesta Mežita šokolādes fabrikas teritorijā, šobrīd pamesta.

 Bijušie 
Kopš neatkarības atjaunošanas nav reģistrētas agrāk eksistējušas adreses Krogus ielā (dati uz 2024. gada jūniju).

 Pasta indekss 
Visām Krogus ielai piekritīgajām adresēm pasta indekss ir LV-1048 un teritoriju apkalpojošā VAS "Latvijas Pasts" sniegto pasta pakalpojumu vieta (kopš 2024. gada 1. aprīļa oficiāli saucas Dzirciema pasta nodaļa, līdz tam Rīgas 83. pasta nodaļa) kopš 2019. gada 28. oktobra atrodas Dzirciemā, Dzirciema ielā 1A. Iepriekš pasta pakalpojumu sniegšanas vietas atradās Slokas ielā 60 (Rīgas 7. pasta nodaļa, līdz 2019. gada 25. oktobrim) un Slokas ielā 33 (Rīgas 48. pasta nodaļa, līdz 2010. gada 16. martam).

 Skatīt arī 
 Āgenskalns

 Atsauces 

 Ārējās saites 
 Viena māja ielā, raidījuma Ielas garumā ieraksts portālā replay.lsm.lv

Kategorija:Ielas Āgenskalnā
Kategorija:Kurzemes rajons